text: Flotant en un núvol | martorellesport.cat - el web esportiu de referència de Martorell
  La plantilla del CB Martorell assaboreix el moment dolç © Svetlana Akimova
  Si al principi del curs li haguessin dit a Adrià Alonso que estaria liderant el subgrup C-A de la lliga EBA després de tres jornades, s'ho hauria pres amb humor. Si a més li haguessin assegurat que el seu equip seguiria imbatut a mitjans d'octubre, d'ençà del primer amistós contra el Barberà, literalment no s'ho hauria cregut.
  L'escandalosa victòria dels martorellencs davant el CB Santfeliuenc (84-49) confirma la progressió de l'equip. La solidesa ofensiva dels blaus i la duresa defensiva durant la major part de l'enfrontament, es va traduir en el partit més complet del CB Martorell aquesta temporada.
  El CB Martorell va escombrar el CB Santfeliuenc, però segons Adrià Alonso cal valorar tots els factors. "Els hi faltaven jugadors importants com el Xavi Guirao o l'Adrià Rodríguez, i l'Agustín Morales ha marxat a Melilla per jugar a la lliga LEB Or". Tot i la mala imatge oferta pels santfeliuencs al Pavelló Municipal, s'espera veure'ls en els llocs capdavanters a finals de temporada.
  Alonso destaca que "la nostra defensa ens permet imposar un ritme alt en les transicions a camp obert"
  Els quaranta-nou punts encaixats davant el CB Santfeliuenc omplirien d'orgull a qualsevol entrenador, especialment a Adrià Alonso. "M'agrada molt la defensa, ja que ens permet imposar un ritme elevat en les transicions a camp obert" reconeix el tècnic. El joc de l'equip en atac estàtic també va fluir en el darrer partit, però l'equip també va respondre en defensa, se'l va veure molt actiu al darrere.
  Un lideratge anecdòtic
  La situació és immillorable, però la competició, tot just, acaba de començar. Els equips encara no han assolit el seu màxim nivell de competitivitat. Això obliga el CB Martorell a seguir treballant més fort que mai, independentment del liderat. Per a Alonso "no serveix de res ser el líder a la tercera jornada de lliga, el que vull és ser el líder a la jornada vint-i-vuit, o, si més no, en el tram final de campionat".
  El Made In Menorca és l'únic equip que aguanta el ritme dels martorellencs en el millor inici de la història
  Un fet és innegable: els primers quarts se li donen bé a l'equip d'Adrià Alonso. En el debut a casa davant el Cornellà, els blaus van anotar 26 punts en els primers deu minuts, mentre que a la pista del JAC Sants i en el darrer partit davant el Santfeliuenc, l'anotació del primer quart va ser de 29 punts respectivament.
  El cos tècnic és conscient que el gran encert es pot esvair en un tancar i obrir d'ulls, i és per això que, entre setmana, exigeix la màxima entrega a la plantilla. "Vindran setmanes en què no estarem tan inspirats, aleshores serà quan l'equip haurà de donar el millor de sí mateix", apunta el tècnic.
  Els blaus saben molt bé el difícil camí que els espera, només pensen a preparar el pròxim partit davant el Sabadell Sant Nicolau, l'exequip d'Alonso. "Estem treballant bé, però encara podem pujar un puntet més la nostra intensitat en els entrenaments i seguir treballant els petits detalls" apunta el tècnic del CB Martorell.